Продори Османлија ка западним деловима Балканског полуострва обележили су девету деценију 14. века. Мање њихове војске у неколико наврата су потучене, на Дубравници (1381), на Плочнику (1386) и код Билеће (1388), али то није зауставило њихов продор. До велике битке дошло је на Видовдан 15/28. јуна 1389. године на Косову пољу, у области Вука Бранковића. Лазару и Вуку, придружиле су се снаге под командом војводе Влатка Вуковића, које је послао краљ Срба и Босне Твртко I (бан 1353—1377, краљ 1377—1389) са којим су Лазар и Вук одржавали добре односе, иако нису признавали његову врховну власт. Последице битке, у којој су погинули и кнез Лазар и султан Мурат I (1359—1389), а обе војске су се повукле са бојишта, биле су велике.